L-għadd ta' studenti u gradwati nisa fil-livelli ta' baċellerat, ta' master u ta' dottorat kiber b'mod kostanti tul dawn l-aħħar snin. Madankollu, in-nisa għadhom sottorappreżentati fil-karrieri tar-riċerka u l-innovazzjoni. Dawn huma wħud mis-sejbiet ewlenin tar-rapport She Figures tal-2021 tal-Kummissjoni Ewropea, li mill-2003 jimmonitorja l-livell ta' progress lejn l-ugwaljanza bejn il-ġeneri fir-riċerka u l-innovazzjoni fl-Unjoni Ewropea u lil hinn. Sodisfatta bir-rapport ta' din is-sena, Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ stqarret: “L-aħħar rapport ta' She Figures jenfasizza li l-ekonomija, il-laboratorji u l-akkademja tal-Ewropa diġà jiddependu fuq in-nisa. Madankollu, juri wkoll li għad neħtieġu nagħmlu aktar sabiex nippromwovu l-ugwaljanza bejn il-ġeneri, b'mod partikolari biex nispiraw lill-bniet għal karriera fix-xjenza, it-teknoloġija, l-inġinerija u l-matematika (STEM). Ma hemmx dubju li l-Ewropa teħtieġ il-kreattività u l-potenzjal intraprenditorjali tan-nisa sabiex issawwar ġejjieni aktar sostenibbli, ekoloġiku u diġitali.” Il-pubblikazzjoni She Figures tal-2021 tenfasizza li, bħala medja, fuq livell ta' baċellerat u ta' master, in-nisa jaqbżu l-irġiel bħala studenti (54 %) u bħala gradwati (59 %), u hemm kważi bilanċ bejn is-sessi fil-livell ta' dottorat (48 %). Madankollu, id-disparitajiet bejn l-oqsma ta' studju jibqgħu. Pereżempju, in-nisa għadhom jirrappreżentaw inqas minn kwart tal-gradwati tad-dottorat fil-qasam tal-ICT (22 %), filwaqt li jirrappreżentaw 60 % jew aktar fl-oqsma tas-saħħa u l-benessri u tal-edukazzjoni (60 % u 67 % rispettivament). Barra minn hekk, in-nisa jirrappreżentaw biss madwar terz tar-riċerkaturi (33 %). In-nisa għadhom sottorappreżentati fl-ogħla livell tal-akkademja peress li jokkupaw daqs kwart mill-pożizzjonijiet ta' kattedra sħiħa (26 %). Huwa inqas probabbli li n-nisa jiġu impjegati bħala xjenzati u inġiniera (41 %) u huma sottorappreżentati fost il-professjonisti li jaħdmu għal rashom fix-xjenza u l-inġinerija u fl-impjiegi tal-ICT (25 %). She Figures huwa studju ta' kull tliet snin li jimmonitorja l-ugwaljanza bejn il-ġeneri fir-riċerka u l-innovazzjoni (R&I). Ippubblikat għall-ewwel darba fl-2003, dan l-istudju jsegwi l-vjaġġ tar-riċerkaturi nisa u rġiel, minn meta jkunu qed jistudjaw u jiggradwaw, filwaqt li jħares lejn is-sehem tagħhom fis-suq tax-xogħol bħala riċerkaturi u l-kondizzjonijiet ta' impjieg tagħhom, il-progress fil-karrieri tagħhom u sehemhom fil-pożizzjonijiet ta' teħid ta' deċiżjonijiet u l-output tal-R&I (inkluż il-kondizzjoni ta' inventur). Il-korrispondenti tal-istatistika mill-Istati Membri tal-UE u mill-Pajjiżi Assoċjati jikkontribwixxu għall-ġbir tad-data. Bosta politiki u programmi ta' finanzjament tal-UE għandhom l-għan li jippromwovu l-ugwaljanza bejn il-ġeneri fir-riċerka u l-innovazzjoni. Il-Komunikazzjoni tal-Kummissjoni dwar Żona Ewropea tar-Riċerka ġdida tal-2020 ġeddet l-impenn tagħha għall-ugwaljanza bejn il-ġeneri u l-integrazzjoni tal-ġeneri fir-riċerka permezz tal-espansjoni tal-prijoritajiet u tal-inizjattivi eżistenti. Barra minn hekk, Orizzont Ewropa saħħaħ l-appoġġ għall-ugwaljanza bejn il-ġeneri fir-riċerka u l-innovazzjoni, permezz ta': Il-Kummissjoni Ewropea approvat ukoll id-Dikjarazzjoni ta' Ljubljana dwar l-Ugwaljanza bejn il-Ġeneri fir-Riċerka u l-Innovazzjoni. Ugwaljanza bejn il-ġeneri fir-riċerka u l-innovazzjoni rapport She Figures tal-2021 Infografika: She Figures tal-2021 Paġna web interattiva